Josef Marek (architekt)

**Josef Marek** (* 17. január 1889, Petrovice – † 17. január 1965, Brno) bol český architekt, významný predstaviteľ  slovenskej medzivojnovej architektúry a urbanizmu. Svojou tvorbou prispel nielen k rozvoju stavebnej kultúry, ale aj k pokroku v oblasti urbanizmu, priestorového plávania a  problematike stavby miest.

## Život
*1909  Absolvoval Vyššiu školu staviteľskú v Brne
*1910 – 1912  Prax v ateliéri Dušana Jurkoviča
*1912 – 1914 Štúdium architektúry v Prahe, žiak profesora Kotěru
*1919  Referent vo vládnom komisariáte na ochranu pamiatok v Bratislave
*1922 – 1925  Pôsobenie v Trnave
*1925  Vedie projektovú kanceláriu v Bratislave
*1930  Vstúpil do Umeleckej besedy Slovenskej
*1940 – 1942  Pracuje v Linzi a vo Viedni
*1945  Stáva sa zamestnancom Štátneho plánovacieho a štatistického úradu v Bratislave
*1962  Návrat do Brna

### Štúdium
Moravský rodák z Petrovíc absolvoval v roku 1909 vyššiu školu staviteľskú v Brne. V rokoch 1910 – 1912 praxoval v ateliéri Dušana Jurkoviča, po čom pokračoval v štúdiách architektúry v Prahe. Tie úspešne skončil v roku 1914.

### Príchod na Slovensko
Do architektonického života vstúpil Josef Marek ešte pred ukončením štúdií architektúry v Prahe. Na Slovensko prišiel už ako tridsaťročný,na podnet Dušana Jurkoviča. Mal za sebou nielen štúdiá architektúry, ale aj skúsenosti delostreleckého dôstojníka z prvej svetovej vojny. V roku 1919 sa stal referentom na vtedajšom ministerstve s plnou mocou pre správu Slovenska, vo vládnom komisariáte na ochranu pamiatok, ktorý viedol práve Jurkovič. Neskôr pôsobil na Referáte verejných prác. 

### Architektonické začiatky
Po roku 1922 viedol Josef Marek v Trnave projekčnú kanceláriu a vykonával stavebný dozor na stavbe robotníckej osady hutníckych závodov Coburg. Až po úspechu v súťaži na Evanjelický kostol, v roku 1923 v Trnave, sa osamostatnil a založil si vlastnú projektovú kanceláriu. V Trnave bohatej na mnohé sakrálne stavby vytvoril chrám jednoduchých avšak monumentálnych foriem, urbanisticky veľmi vhodne osadený, ktorého hlavné kvality spočívajú v progresívnom dispozičnom riešení.
Do obdobia Marekových začiatkov patria aj typy robotníckych usadlostí pre pohorelcov v Čataji a Breze pri Námestove a robotnícke domy pre železničiarov v Novom Meste nad Váhom, kde ešte badáme Jurkovičov vplyv. Aj tu môžeme sledovať pre Mareka charakteristické veľmi vhodné urbanistické riešenie, ktoré aj dnes vytvára veľmi dobré obytné prostredie.

### Vrcholné obdobie v tvorbe
V roku 1925 sa Marek vrátil do Bratislavy. Na základe súťažných návrhov projektuje pre vtedajšie ministerstvo verejných prác viaceré obytné domy pre štátnych zamestnancov a vojenských gážistov v Bratislave, Košiciach a Malackách. V tomto období dostáva Marek ocenenia za viaceré svoje stavby.  Pozoruhodnými sú -Okresná nemocenská poisťovňa v Rožňave, ktorá predstavuje strohú puristickú architektúru s oknami delenými v strede jedinou horizontálou. Jednoznačný funkcionalistický charakter má ďalšia Marekova väčšia realizácia – Poštový a telegrafný úrad v Nitre z roku 1928. K takmer zabudnutým patrí návrh chirurgického pavilónu, jedálne a skleníkov bývalého Šrobárovho ústavu pre deti choré na TBC v Dolnom Smokovci.
Svoje znalosti uplatnil pri súťaži na zastavovaciu úpravu časti mesta v bloku Michalskej veže. Pri svojom riešení poukázal na svoje znalosti z oblasti pamiatok, ale aj na svoje urbanistické nadanie.
Za najznámejšie Marekove dielo považujeme tzv. obytný a obchodný blok družstva železničných zamestnancov Avion v Bratislave. Vo svojej dobe patril Avion k najlepšie riešeným a vybaveným obytným budovám na Slovensku.

### Prechod k urbanizmu
Napriek úspechom v oblasti architektonickej tvorby Marek postupne stále viac inklinoval k urbanizmu. Svoje mestotvorné úvahy podnecoval aj ďalším štúdiom národohospodárstva, sociológie a urbanizmu a priestorového plánovania. Bratislavská súťaž v roku 1930 bola dôležitým impulzom k jeho definitívnemu obratu k problematike stavby miest. Ako člen regulačnej komisie mesta sa podiela na tvorbe urbanistických zásad rozvoja Bratislavy v tridsiatych rokoch. V tomto období vypracoval takzvané základné a upravovacie plány pre obce Petržalka, Vrbové, Dolný Kubín a Kokava nad Rimavicou.

### Zmena politického režimu a tvorba
V období, keď bol na vrchole tvorivých síl, zasiahli do jeho života politické udalosti. Začiatkom 40-tych rokov nenachádza na Slovensku žiadnu odozvu.Stretáva sa s odmietnutím aj v tzv. Protektoráte. Marek síce ostal bývať na Slovensku, ale za prácou musel docestovávať do Linza a neskoršie do Viedne. Až v roku 1942 si našiel miesto u Dr.Ing. Antona Bugana v Bratislave. Túto ťažšiu životnú etapu mu vyriešilo až oslobodenie Československa Sovietskou armádou. Hneď v roku 1945 nastúpil do novozriadeného Štátneho plánovacieho a štatistického úradu, kde našiel plné uplatnenie v technickom, hospodárskom a priestorovom plánovaní povojnového Slovenska.
Krátko po odchode do dôchodku žil ešte v Bratislave. V roku 1962 sa sa vrátil do svojho rodiska. Jeho pozostalosť sa nachádza v Múzeu mesta Brna.

## Dielo
*Evanjelický kostol v Trnave (1924)
*Okresná nemocničná poisťovňa Rožňava (1925)
*Poštový a telegrafný úrad v Nitre (1928)
*Zastavovacia úprava časti mesta v bloku Michalskej veže (1930)
*Obytný a obchodný blok Avion v Bratislave (1929)
*Poštový a telegrafný úrad v Dolnom Kubíne
*Okresný súd v Skalici

## Galéria

image:AvionBratislava5.jpg|Avion, Bratislava
image:AvionBratislava3.jpg|Avion, detail
 

## Súťaže
* 1929 – Súťaž na výstavbu obytného a obchodného bloku Avion, 1.cena
* 1930 – Súťaž na získanie regulačných plánov a na zastavovaciu úpravu časti mesta v bloku Michalskej veže, 1. cena
* 1933 – Súťaž na univerzitné mesto v Bratislave, 1.cena
* 1933 – Súťaž na regulačný plán Mukačeva, 3.cena
* 1937 – Súťaž na urbanistické riešenie Nových Zámkov, 3.cena

## Publikačná činnosť
*článok - Regulácia mesta, Hlas slovenskej samosprávy, 1934
*článok - Plánovanie hospodárske a urbanistické, Politika, 1934
*článok - Zo zápisníka urbanistu, Robotnícke noviny, 1937
*článok - Súčasné smernice plánovania miest a skutočnosť, Slovenský staviteľ, 1936
*článok - Oblasti,kraje a ich strediská v oblastnom plánovaní na Slovensku, Zprávy štatistického a plánovacieho úradu, 1947
*článok - Vývin a premeny slovenskej krajiny, Výstavba Slovenska, č. 12, 1948

## Použitá literatúra
* str. 472 – 473
*Šľachta Š.:Jozef Marek, časopis Projekt, roč. 31, č. 7-8 (1989), str. 66, 67, 68
*Szonyi A.:Jozef Marek, časopis Projekt, roč. 8, č. 3 (1966), str. 64
*Rada Mesta Trnava: Trnava 1238 – 1938,Spolok Sv. Vojtecha v Trnave 1938, str. 313

## Iné projekty

Kategória:Narodenia v 1889
Kategória:Úmrtia v 1965
Kategória:Českí architekti
Kategória:Urbanisti